Δραστηριότητες μαθητών/τριών 
0΄–5΄ Εισαγωγή και αφόρμηση
Σκοπός:
Να ενεργοποιηθούν οι πρότερες γνώσεις των μαθητών και να δημιουργηθεί γνωστική ανάγκη για την εισαγωγή των αρνητικών αριθμών.
Δραστηριότητα:
Προβολή (μέσω προτζέκτορα) εικόνων και παραδειγμάτων από την καθημερινή ζωή:
· Θερμοκρασία: –4°C και +6°C
· Υψόμετρο: –10 μ. και +250 μ.
· Τραπεζικός λογαριασμός: –20€, +50€
Η εκπαιδευτικός θέτει την ερώτηση:
«Μπορούμε να περιγράψουμε αυτές τις καταστάσεις χρησιμοποιώντας μόνο φυσικούς αριθμούς; Γιατί όχι;»
Ακολουθεί σύντομη συζήτηση, οι μαθητές εκφράζουν απόψεις και διατυπώνουν υποθέσεις. Η εκπαιδευτικός καθοδηγεί τη σκέψη τους ώστε να διαπιστώσουν ότι οι φυσικοί αριθμοί δεν επαρκούν και ότι χρειάζονται και αρνητικοί αριθμοί.
Γράφονται οι στόχοι της ώρας στον πίνακα:
· Κατανοώ γιατί χρειάζονται οι αρνητικοί αριθμοί.
· Διακρίνω θετικούς και αρνητικούς αριθμούς.
· Τοποθετώ αριθμούς στην ευθεία των ρητών.
· Αναγνωρίζω την τετμημένη ενός σημείου.
5΄–10΄ Φύλλο Εργασίας – Μέρος Α (Συνεργατική εργασία)
Οργάνωση:
Ομάδες των δύο ατόμων.  Οι μαθητές εργάζονται σε ζευγάρια.
Δραστηριότητα (φύλλο εργασίας):
1.  Μπορούμε να γράψουμε τη θερμοκρασία –3°C χρησιμοποιώντας μόνο τους αριθμούς 0, 1, 2, 3, 4…;
☐ Ναι
☐ Όχι
Εξήγησε με μία πρόταση γιατί.
2.  Κύκλωσε τους αριθμούς που είναι μεγαλύτεροι από το 0:
–5, 7, –2, +4, 0, –15, 3, +23, –7
3. Υπογράμμισε τους αριθμούς που είναι μικρότεροι από το 0:
–5, 7, –2, 0, –3, 3, –9, –18, +2
4.  Γράψε ένα παράδειγμα από την καθημερινή ζωή όπου χρειάζεται αρνητικός αριθμός.
(π.χ. θερμοκρασία, χρήματα, υψόμετρο)
Οι μαθητές συζητούν μεταξύ τους και καταγράφουν κοινή απάντηση.
Η εκπαιδευτικός κινείται ανάμεσα στις ομάδες, υποστηρίζει όπου χρειάζεται και ενθαρρύνει τη συμμετοχή όλων. Ακολουθεί σύντομη ανατροφοδότηση.
10΄–20΄ Συνεργατική δραστηριότητα με αριθμογραμμή
Σκοπός:
Να τοποθετούν οι μαθητές σωστά θετικούς και αρνητικούς αριθμούς στην ευθεία των ρητών και να διακρίνουν ομόσημους και ετερόσημους αριθμούς.
Δραστηριότητα:
Κάθε ζευγάρι λαμβάνει:
· Ένα χαρτόνι με αριθμογραμμή από –30 έως 30
· Καρτελάκια με διάφορους θετικούς και αρνητικούς αριθμούς
Οι μαθητές καλούνται να τοποθετήσουν σωστά τους αριθμούς στην αριθμογραμμή όσο πιο γρήγορα και σωστά μπορούν.
Η εκπαιδευτικός θέτει ερωτήσεις:
· «Πού τοποθετούνται οι θετικοί αριθμοί;»
· «Πού τοποθετούνται οι αρνητικοί;»
· «Ποιοι αριθμοί είναι ομόσημοι;»
· «Ποιοι είναι ετερόσημοι;»
Οι μαθητές συζητούν μεταξύ τους και αιτιολογούν τις επιλογές τους. Η εκπαιδευτικός παρατηρεί, καθοδηγεί όπου χρειάζεται και ενισχύει τη σωστή ορολογία (θετικός, αρνητικός, ομόσημος, ετερόσημος). Ακολουθεί σύντομη παρουσίαση από 1-2 ομάδες.
20΄–35΄ Αξιοποίηση Νέων Τεχνολογιών – GeoGebra
Σκοπός:
Να κατανοήσουν οι μαθητές τη σχέση αριθμού και θέσης στην ευθεία και να αναγνωρίζουν την τετμημένη σημείου.
Δραστηριότητα 1:
Με χρήση προτζέκτορα προβάλλεται η ευθεία των ρητών στο GeoGebra.
https://www.geogebra.org/m/jzznyzq7?utm_  
Η εκπαιδευτικός τοποθετεί ένα δυναμικό σημείο Α πάνω στην ευθεία και το μετακινεί.
Η εκπαιδευτικός ρωτά:
· «Ποια είναι η τετμημένη του σημείου Α;»
· «Τι συμβαίνει όταν το μετακινούμε δεξιά;»
· «Τι συμβαίνει όταν το μετακινούμε αριστερά;»
· «Ποια είναι η σχέση των αριθμών με το 0;»
Οι μαθητές παρατηρούν, απαντούν και προτείνουν θέσεις για το σημείο.
Γίνεται σύγκριση ζευγών αριθμών (π.χ. –4 και +4) ώστε να αναδειχθεί η έννοια της συμμετρίας ως προς το 0. 
Δραστηριότητα 2:
Ανοίγεται το διαδραστικό link:
Φωτόδεντρο – Άξονας Ρητών
Οι μαθητές σηκώνονται οι ίδιοι στον πίνακα, ένας-ένας, και τοποθετούν εκείνοι το σημείο στον άξονα των αριθμών σύμφωνα με την πρόταση.

Η δραστηριότητα στο Φωτόδεντρο είναι πλήρως διαδραστική: οι μαθητές μπορούν να μετακινούν το σημείο στον άξονα και να βλέπουν σε πραγματικό χρόνο την τετμημένη του.

35΄–40΄ Διαμορφωτική αξιολόγηση – Kahoot
Σκοπός:
Να ελεγχθεί άμεσα η κατανόηση βασικών εννοιών με παιγνιώδη τρόπο.
Δραστηριότητα:
Οι μαθητές απαντούν σε σύντομο Kahoot (5 ερωτήσεις) όπως:
· Ποιος αριθμός είναι αρνητικός;
· Ποιοι αριθμοί είναι ομόσημοι;
· Ποια είναι η τετμημένη ενός σημείου;
· Ποιος αριθμός βρίσκεται δεξιά του 0;
Οι μαθητές συμμετέχουν ενεργά και συζητούν τις απαντήσεις. Η εκπαιδευτικός παρέχει άμεση ανατροφοδότηση.
40΄–45΄ Ανακεφαλαίωση – Κλείσιμο
Σκοπός:
Να διατυπωθούν τα βασικά συμπεράσματα της διδακτικής ώρας.
Δραστηριότητα:
Η εκπαιδευτικός ζητά από τους μαθητές να ολοκληρώσουν προφορικά τις προτάσεις:
· «Χρειαζόμαστε αρνητικούς αριθμούς γιατί…»
· «Ένας αριθμός είναι θετικός όταν…»
· «Η τετμημένη ενός σημείου είναι…»
Γίνεται σύντομη σύνοψη των βασικών εννοιών.

